Espai Dona programa una clownferència dins de les seues activitats de febrer
2025-07-24

Dins de les activitats del mes de febrer, Espai Dona, el servei municipal d’atenció integral a les dones de l’Ajuntament de Burjassot, dependent de la regidoria d’Igualtat i Feminisme, dirigida per l’alcalde de la localitat, Rafa García, proposa al municipi la clownferència “Quien bien te quiere, te hará reír”. L’activitat s’emmarca dins de la campanya “No m’estimes tant, estima’m millor”, la qual té com a finalitat desmuntar els mites de l’amor romàntic, entés com relacions de parella tòxiques i amb l’objectiu de tindre relacions saludables.

Impartida per Amaia Prieto de l’Escola de Pallassos “Hijos de Augusto”, la clownferència és totalment gratuïta i tindrà lloc a la Casa de Cultura el dijous 13 de febrer a les 19.00 hores.

Tal com han assenyalat des d’Espai Dona, es tracta de “una xarrada diferent amb humor i molt contingut. Quasi un espectacle teatral ple de riures i optimisme com a punt de partida per a debatre, reflexionar i acostar conceptes relacionats amb la sensibilització davant la violència en les relacions i la potenciació de vincles sans i conductes de bon tracte. Una xarrada que no deixarà indiferent a ningú”.